KOZLODUJ 21. decembra (SITA/AFP) - Dve hodiny pred oficiálnym nadobudnutím členstva v Európskej únii 1. januára musí Bulharsko zatvoriť časť svojej najväčšej jadrovej elektrárne Kozloduj, čím stratí cenné zásoby energie na export. Rozhodnutie prijali bulharskí predstavitelia z rozpakmi. Dva jadrové reaktory, každý s kapacitou 440 megawattov, musia z bezpečnostných dôvodov ukončiť svoju činnosť. Energia, ktorú oba reaktory vyrobili, sa približovala celoročnému exportu energie z Bulharska, uviedol Kiril Nikolov, riaditeľ výroby v elektrárni. Bulharsko je na Balkáne hlavným dodávateľom elektrickej energie.
Vychádzajúc zo štúdie krajín G7 z roku 1992 EÚ tvrdí, že spomínané dva reaktory nemožno modernizovať za prijateľnú cenu a mali by sa preto z bezpečnostných dôvodov zatvoriť. Podľa Nikolova existujú tri ďalšie nezávislé štúdie - Medzinárodnej agentúry pre atómovú energiu, Svetovej asociácie jadrových operátorov, skupiny Európskej komisie pre jadrovú bezpečnosť, ktoré stav reaktorov zhodnotili pozitívne.
V rámci predvstupových rokovaní Bulharsko zastavilo najstaršie dva reaktory pred štyrmi rokmi a ďalšie dva zastaví tento rok, napriek značným investíciám do ich modernizácie. Dva modernejšie reaktory, každý s výrobnou kapacitou 1000 megawattov, budú pokračovať vo výrobe energie ďalej.
Podľa bulharských odborníkov je zavretie dvoch starších reaktorov skôr politickým rozhodnutím. Toto presvedčenie zdieľa aj bulharská verejnosť a je jedným z hlavných zdrojov euroskepticizmu, myslí si politológ Andrej Rajčev. Prieskum verejnej mienky spoločnosti Alpha Research z minulého roku ukázal, že až 75,4 % opýtaných bolo proti nariadeniu EÚ zatvoriť jadrové reaktory.
EÚ zaplatí Bulharsku odškodné za zatvorenie všetkých štyroch reaktorov vo výške 550 miliónov eur. Podľa Nikolova je "smiešne hovoriť o kompenzácii", pretože elektráreň prišla o výrobnú kapacitu, ktorá vynášala tri až štyri miliardy eur. Európski diplomati v Sofii považujú v tomto štádiu celú záležitosť za vybavenú.